ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ትግራይ፡ መናእሰይ ኣብ ልዕሊ ዕስለ ኣንበጣ ክዘምቱ ንወጀራት ወፊሮም 26 ጥቅምቲ 2019 ምንጪ ስእሊ, MOla Amare እቲ ካብ ዕለት 13 ጥቅምቲ ጀሚሩ ካብ ክልል ዓፋር ሰጊሩ ኣብ ገለ ጣብያታት ዝተርአየ ዕስለ ኣንበጣ፡ ሎሚ ድማ ኣብ ክልል ትግራይ ኣብ ራያ ዓዘቦን ሕንጣሎ ወጀራትን ሓደሽቲ ዕስለ ከም ዝተወሰኽዎ ተገሊጹ። መናእሰይ ሎማዓልቲ ናብቲ ከባቢ ዘሚቶም ይከላኸሉ ኣለዉ። ካብ 18 ጣብያታት እታ ወረዳ፡ እተን ሸውዓተ ግዳይ'ቲ ወራር ከምዝኾና ምፍላጥ ተኻኢሉ። ደገፍቲ ክለብ ኩዕሶ እግሪ ሰብዓ እንደርታን ሲቪላዊ ማሕበረሰብ ሰብ-ሕድሪን ከምኡ'ውን ገለ ነጠፍቲ ማሕበራዊ ሚድያ ብዝገበሩዎ ጎስጓስ፡ እቶም መናእሰይ ሎሚ ንጎሆ ብሸውዓተ መኪና ናብ ወጀራት ዒስራ ዓዲ ከምዝተንቀሳቐሱ፡ ካብ መንጎ እቶም መተሓባበርቲ ሓደ ዝኾነ ሃብቶም በርሀ ንቢቢሲ ኣረዲኡ። ዕስለ ኣንበጣ ኣብ 6 ወረዳታት ዓፋር ጉድኣት ኣውሪዱ ካብ ሶማሊ ላንድን የመንን ዝመጽአ ኣንበጣ ኣብ ኢትዮጵያ ተራእዩ ሃብቶም ከምዝብሎ፡ እቲ ብውልቀን ብውዳበን ዝተገብረ ምንቅስቓስ ኣብ ውሽጢ ሓደ መዓልቲ ብሓፈሻ ኣስታት 600 መናእሰይ ናብቲ ከባቢ ምውፋር ከምዝተኽኣለን፡ ማእኸሎም ከተማ ዓዲቀይሕ ገይሮም ናብ ዝተፈላለያ ጣብያታትን ቁሸትን ወጀራት ይወፍሩ ከምዘለዉን ሓቢሩ። ጸጋይ ገብረመድህን ሓደ ካብቶም ናብቲ ወፍሪ ዝዘመቱ መናእሰይ እዩ። "ኣብ ሰለስተ ኢና ተመቓቒልና ወፊርና" ዝብል ጸጋይ ሓደ ጉጅለ ኣብ ከተማ ዓዲ ቐይሕ፤ ካልእ ናብ ከባቢ መኾኒ ሳልሳይ ጉጅለ ድማ ናብ ራያ ዓዘቦ ከባቢ ከምዝተንቀሳቐሰ ብስልኪ ካብቲ ከባቢ ገሊጹልና። ኣብ ገለ ከባብታት እቲ ዕስለ ኣንበጣ ክመጸኣሉ ተባሂሉ ዝተገመመተሉ ከይመጸ ብምትራፉ ናብቲ ተራእይሉ ዝተብሃለ ስፍራ ይጓዓዙ ከምዘለዉ እዩ ዝዛረብ። ብተመሳሳሊ ካብ ካልኦት ከባብታት ብርክት ዝበሉ መናእሰይ ናብቲ ከባቢ ከምዝወፈሩ ምፍላጥ ተኻኢሉ። ብፍላይ ዩኒቨርሲቲ መቐለ፥ ፖሊስ ኮሚሽን፤ ራያ ቢራን ካልኦትን ዝርከቡዎም ትካላት ድማ መጎዓዝያ ኣውቶብሳት ኣዳልዮምን ኣተሓባቢሮምን ተባሂሉ። ትማሊ ኣማሺና ዘዘራረብናዮ ነባሪ ወረዳ ራያ ዓዘቦ ጣብያ ሓወልቲ ሓረስታይ ጽጋቡ ካሳ፡ ኣብቲ ንሱ ዝነብረሉ ከባቢ ናብ ኣዝርእቲ ክዓልብ ጀሚሩ ምንባሩ ንቢቢሲ ተዛሪቡ። እንተኾነ ብሓይሊ ህዝብን ብዝተፈላለዩ ባህላዊ መንገድታትን ድምጺ ጠያይትን፡ ምብራር ተኻኢሉ ይብል። ሓረስታይ ሞላ ኣመረ ነባራይ ባግኣ ደልዎ፡ "ኣብ ገባራትን ሓረስቶትን ዝትወሰነ ጉድኣት ኣብጺሑ። ንመጀመርታ ሎሚ ለይቲ ኣብ ዘራእቲ ሓዲሩ። ዝተወሰነ ድማ ኣዕኒዩ" ኢሉ። "ኣብ ዕፉን ኣብ ኣግራባት እዩ ሓዲሩ። ክሳብ ሕዚ ዝበልዖ ሓደ ሕርሻ ሪአ" ክብል ኣይተ ሞላ ወሲኹ። እንታይ ዓይነት ምድላው እዩ ተገይሩ?
